*prijedlog*

Na temelju članka 111. stavka 3. Zakona o komunalnom gospodarstvu *(Narodne novine 68/18, 110/18, 32/20, 145/24)* te članka 33. Statuta Grada Velike Gorice *(Službeni glasnik Grada Velike Gorice br. 1/21),* Gradsko vijeće Grada Velike Gorice na svojoj sjednici održanoj \_\_\_\_\_\_\_ 2026. godine, donijelo je

**ODLUKU**

**o izgledu službene odore te izgledu i sadržaju službene iskaznice komunalnog redara**

**Članak 1.**

Ovom Odlukom određuje se izgled i sastavni dijelovi službene odore komunalnog redara, izgled i sadržaj službene iskaznice te značke komunalnog redara, način izdavanja i vođenja evidencije o službenoj odori, službenim iskaznicama i značkama, način korištenja službene odore, službene iskaznice i značke komunalnog redara.

**Članak 2.**

Komunalni redari tijekom obavljanja poslova iz svoje nadležnosti obvezni su nositi službenu odoru, iskaznicu i značku. Službena iskaznica koristi se kao dokaz identiteta te potvrđuje službeni status i ovlasti komunalnog redara pred fizičkim i pravnim osobama.

**Članak 3.**

Za vrijeme obavljanja službene dužnosti komunalni redar mora nositi službenu odoru.

Službena odora je zimska i ljetna, a dijelovi su:

* hlače (m/ž),
* majica zimska, dugi rukav (m/ž),
* majica ljetna, kratki rukav (m/ž),
* zimska jakna s kapuljačom (m/ž),
* zimska vesta (m/ž),
* proljetna jakna (m/ž),
* prsluk (m/ž),
* reflektirajući prsluk,
* cipele zimske (m/ž),
* cipele ljetne (m/ž).

Popis dijelova službene odore s naznakom roka uporabe, iskazan je u Prilogu 1. koji je sastavni dio ove Odluke.

**Članak 4.**

Pojedini dijelovi službene odjeće mogu se zamijeniti i prije isteka roka propisanog ovom Odlukom, ali samo u slučaju kada dođe do oštećenja ili potpunog uništenja tijekom obavljanja službenih dužnosti.

Ukoliko se odjeća ošteti ili uništi unutar predviđenog uporabnog roka, a razlog tome nije vezan uz obavljanje službenih zadataka, trošak nove odjeće snosi sam komunalni redar.

Odobrenje za zamjenu oštećene ili uništene službene odjeće daje pročelnik nadležnog upravnog odjela.

**Članak 5.**

Uporabni rokovi službene odore komunalnom redaru mogu se produžiti:

* za vrijeme provedeno na bolovanju dužem od mjesec dana neprekidno,
* za vrijeme provedeno na rodiljnom/roditeljskom dopustu,
* kada je do umirovljenja po sili zakona ostalo manje od šest mjeseci,
* u drugim slučajevima tijekom kojih nije obavljao poslove komunalnog redara.

**Članak 6.**

Službenu odoru komunalni redar preuzima odmah po početku rada, a najkasnije u roku od 90 dana od stupanja na dužnost.

**Članak 7.**

Komunalni redar dužan je službenu odoru pravilno koristiti i čuvati te održavati urednom i čistom o svom trošku.

Komunalni redar ne smije otuđiti ili prepravljati službenu odoru.

**Članak 8.**

Službenu odoru izdaje nadležni upravni odjel.

Nadležni upravni odjel vodi evidenciju o izdanoj i vraćenoj službenoj odori.

Evidencija iz stavka 2. ovoga članka sadrži vrstu i količinu službene odore koja se izdaje, ime i prezime komunalnog redara koji je zadužuje, datum zaduženja, rubriku za napomenu i mjesto za potpis komunalnog redara.

**Članak 9.**

Komunalni redar kojem prestaje radni odnos ili je raspoređen na drugo radno mjesto dužan je vratiti službenu odoru koju je preuzeo.

**Članak 10.**

Službena iskaznica komunalnih redara izrađuje se na papiru bijele boje, dimenzija 85x55 mm, i zaštićuje se prozirnim plastičnim omotom.

Obrazac iskaznice komunalnog redara sadrži:

1. na prednjoj strani:

* otisnuti grb Republike Hrvatske i grb Grada Velike Gorice,
* natpis „REPUBLIKA HRVATSKA, ZAGREBAČKA ŽUPANIJA, GRAD VELIKA GORICA“,
* naziv „SLUŽBENA ISKAZNICA KOMUNALNOG REDARA“,
* u desnom gornjem kutu mjesto za fotografiju, veličine 28×32 mm,
* ime i prezime nositelja iskaznice,
* evidencijski broj iskaznice;

1. na poleđini:

* tekst o ovlastima nositelja iskaznice,
* datum izdavanja iskaznice,
* potpis i pečat ovlaštene osobe,
* upozorenje da iskaznica vrijedi do opoziva.

Obrazac službene iskaznice komunalnog redara iskazan je u Prilogu 2. koji je sastavni dio ove Odluke.

**Članak 11.**

Značka komunalnog redara izrađena je od metala.

Sadržaj i izgled značke:

* značka je okruglog oblika, sastoji se od tri koncentrična kruga,
* u unutrašnjem krugu promjera 22 mm na zrakastoj podlozi je grb Grada Velike Gorice,
* u srednjem krugu vanjskog promjera 40 mm, u gornjem dijelu, plavim slovima ispisan je natpis „KOMUNALNO REDARSTVO“,
* u vanjskom krugu promjera 55 mm, u gornjem dijelu, ispisan je natpis „GRAD VELIKA GORICA“,
* na donjem dijelu značke, preko sva tri koncentrična kruga, postavljena je traka u koju je plavom bojom upisan evidencijski broj značke.

Predložak izgleda službene značke komunalnog redara iskazan je u Prilogu 3. koji je sastavni dio ove Odluke.

**Članak 12.**

Službenu iskaznicu i značku komunalnom redaru izdaje pročelnik nadležnog upravnog odjela.

Službena iskaznica i značka izdaju se u roku od 8 dana nakon stupanja na poslove komunalnog redara.

Službena iskaznica vrijedi od dana njena izdavanja do opoziva.

Evidencijski broj službene iskaznice i evidencijski broj značke mora biti isti za istog komunalnog redara.

Komunalni redar nosi službenu iskaznicu i značku u kožnom povezu crne boje.

**Članak 13.**

Službena iskaznica i značka mogu se koristiti isključivo u obavljanju poslova iz nadležnosti komunalnog redara.

Zabranjeno je službenu iskaznicu i značku ustupati drugoj osobi.

U slučaju pokretanja stegovnog postupka, istrage ili podizanja optužnice protiv komunalnog redara, službena iskaznica i značka privremeno mu se oduzimaju do završetka postupka.

**Članak 14.**

Komunalni redar kojemu prestaje radni odnos ili je raspoređen na drugo radno mjesto dužan je službenu iskaznicu i značku predati pročelniku.

Vraćena iskaznica se poništava i arhivira.

**Članak 15.**

Ako komunalni redar izgubi službenu iskaznicu, ostane bez nje na bilo koji drugi način ili je ista oštećena, obvezan je odmah o tome obavijestiti pročelnika.

Nova službena iskaznica izdaje se tek nakon što se oštećena, izgubljena ili nestala iskaznica proglasi nevažećom u službenom glasniku Grada.

Oštećenu iskaznicu komunalni redar dužan je predati pročelniku.

**Članak 16.**

Nadležni upravni odjel vodi evidenciju o izdanim i vraćenim iskaznicama i značkama komunalnih redara.

Evidencija iz stavka 1. ovog članka sadrži ime i prezime komunalnog redara kojem su iskaznica i značka izdane, broj iskaznice i značke, datum izdavanja, datum povratka, odnosno poništenja iskaznice ili značke, potpis komunalnog redara te rubriku za napomenu.

**Članak 17.**

Znakovi prepoznatljivosti komunalnog redara su natpis, grb i aplikacija.

Natpis „KOMUNALNI REDAR“ otisnut je bijelom bojom na zadnjoj strani zimske majice, ljetne majice, zimske jakne, zimske veste, proljetne jakne i prsluka.

Grb Grada Velike Gorice otisnut je na desnom rukavu zimske majice, ljetne majice, zimske jakne, zimske veste i proljetne jakne.

Aplikacija okruglog oblika otisnuta je na prednjoj, gornjoj lijevoj strani zimske majice, ljetne majice, zimske jakne, zimske veste, proljetne jakne i prsluka. Sastoji se od tri koncentrična kruga. U unutarnjem krugu, na podlozi zlatne boje, nalazi se grb Grada Velike Gorice. U srednjem krugu, u gornjem dijelu, bijelom bojom otisnut je natpis „KOMUNALNO REDARSTVO“. U vanjskom krugu, u gornjem dijelu, na podlozi zlatne boje, bijelom bojom otisnut je natpis „GRAD VELIKA GORICA“. Na donjem dijelu značke, preko sva tri koncentrična kruga, nalazi se traka obrubljena bijelom bojom.

**Članak 18.**

Troškovi nabave odore i dodatne opreme komunalnog redara osiguravaju se u proračunu Grada Velike Gorice.

**Članak 19.**

Ova Odluka stupa na snagu osmi dan od dana objave u službenom glasniku Grada Velike Gorice.

KLASA:

URBROJ:

Velika Gorica, godine

PREDSJEDNIK GRADSKOG VIJEĆA

Darko Bekić, univ.spec.pol.

**Prilog 1.**

Popis dijelova službene odore s naznakom roka uporabe

|  |  |  |  |  |
| --- | --- | --- | --- | --- |
| **Red.br.** | **Naziv dijela odore** | **Boja** | **Količina** | **Rokovi trajanja (mj.)** |
|  | Hlače – (m/ž) | Tamnoplave | 3 | 12 |
|  | Majica zimska, dugi rukav – (m/ž) | Tamnoplava | 5 | 12 |
|  | Majica ljetna, kratki rukav – (m/ž) | Tamnoplava | 5 | 12 |
|  | Zimska jakna s kapuljačom – (m/ž) | Tamnoplava | 1 | 24 |
|  | Zimska vesta – (m/ž) | Tamnoplava | 1 | 24 |
|  | Proljetna jakna – (m/ž) | Tamnoplava | 1 | 24 |
|  | Prsluk – (m/ž) | Tamnoplavi | 1 | 24 |
|  | Reflektirajući prsluk | Žute boje s ušivene dvije reflektirajuće trake | 1 | 24 |
|  | Cipele zimske – (m/ž) | Crne | 1 | 12 |
|  | Cipele ljetne – (m/ž) | Crne | 1 | 12 |

**Prilog 2.**

Obrazac službene iskaznice komunalnog redara



**Prilog 3.**

Predložak izgleda službene značke komunalnog redara

