* prijedlog

Na temelju članka 12. stavak 3. i članka 13. stavak 4. Zakona o zaštiti od požara (Narodne novine broj 92/10. i 114/22.), Provedbenog plana unapređenja zaštite od požara na području Zagrebačke županije za 2026. godinu (Glasnik Zagrebačke županije 60/2025. od 24. prosinca 2025. godine), Procjene ugroženosti od požara za Grad Veliku Goricu (Službeni glasnik Grada Velike Gorice 08/2023.) te članka 33. Statuta Grada Velike Gorice (Službeni glasnik Grada Velike Gorice 1/21), Gradsko vijeće Grada Velike Gorice na svojoj \_\_\_\_ sjednici održanoj dana \_\_\_\_\_\_\_\_\_\_\_\_\_ 2026. godine donijelo je

**PROVEDBENI PLAN  
unapređenja zaštite od požara na području Grada Velike Gorice za 2026. godinu**

**I.**

U cilju unapređenja zaštite od požara na području Grada Velike Gorice Gradsko vijeće Grada Velike Gorice donosi Provedbeni plan unapređenja zaštite od požara na području Grada Velike Gorice za 2026. godinu (u daljnjem tekstu: Provedbeni plan).

**II.**

Na području Grada Velike Gorice potrebno je u 2026. godini provesti normativne, organizacijske, tehničke, urbanističke i druge mjere i radnje za otklanjanje opasnosti od nastanka požara, rano otkrivanje, obavješćivanje, sprječavanje širenja i učinkovito gašenje požara, sigurno spašavanje ljudi i životinja ugroženih požarom, sprječavanje i smanjenje štetnih posljedica požara, utvrđivanje uzroka nastanka požara te otklanjanje njegovih posljedica.

**III.**

Temeljem preporučenih mjera za sprečavanje nastanka i širenja požara navedenih u Procjeni ugroženosti od požara za Grad Veliku Goricu (Službeni glasnik Grada Velike Gorice 08/2023.) u 2026. godini planira se provođenje sljedećih mjera:

**1. Organizacijske mjere**

1.1. Sukladno izračunu o potrebnom broju vatrogasaca iz Procjene ugroženosti od požara za Grad Veliku Goricu osigurati potreban broj operativnih vatrogasaca u Javnoj vatrogasnoj postrojbi Velika Gorica.

1.2. U vatrogasne intervencije smiju se uključivati samo operativni vatrogasci koji zadovoljavaju zakonom propisane uvjete.

1.3. Zapovjednik i zamjenik zapovjednika Vatrogasne zajednice Grada Velike Gorice i Javne vatrogasne postrojbe Velika Gorica i zapovjednici DVD-a koji vode vatrogasne intervencije, dužni su imati položen odgovarajući stručni ispit.

*Izvršitelji zadatka:* Grad Velika Gorica, Javna vatrogasna postrojba Velika Gorica, Vatrogasna zajednica Grada Velike Gorice

1.4. Izvršiti stručni nadzor nad stanjem opremljenosti i osposobljenosti Javne vatrogasne postrojbe Velika Gorica, dobrovoljnih vatrogasnih društava i Vatrogasne zajednice Grada Velike Gorice na području Grada Velike Gorice.

*Izvršitelji zadatka:* Hrvatska vatrogasna zajednica, Vatrogasna zajednica Grada Velike Gorice

1.5. Grad Velika Gorica je dužna imati organiziranu dimnjačarsku službu na svom području sukladno važećim propisima.

*Izvršitelji zadatka:* Grad Velika Gorica

**2. Normativne mjere**

2.1. Grad Velika Gorica je dužna Procjenu ugroženosti od požara i tehnološke eksplozije te Plan zaštite od požara usklađivati s novonastalim uvjetima u zakonom propisanom roku. Presliku ažurirane dokumentacije treba dostaviti Vatrogasnoj zajednici Grada Velike Gorice, Vatrogasnoj zajednici Zagrebačke županije i nadležnom upravnom odjelu Zagrebačke županije.

*Izvršitelji zadatka:* Grad Velika Gorica

2.2. Za građevine razvrstane u I., odnosno II. kategoriju ugroženosti od požara, vlasnici/korisnici dužni su posjedovati i izrađene procjene ugroženosti od požara i planove zaštite od požara te ih u propisanim rokovima revidirati.

*Izvršitelji zadatka: vlasnici građevina razvrstanih u 1. i 2. kategoriju*

2.3. Propisati mjere za uređivanje i održavanje rudina, živica, međa, poljskih i šumskih putova i kanala sukladno važećim propisima.

*Izvršitelji zadatka:* Grad Velika Gorica, fizičke i pravne osobe koje su vlasnici zemljišta

**3. Tehničke mjere**

3.1. Opremanje vatrogasnih postrojbi izvršiti sukladno važećim propisima i usvojenim planovima zaštite od požara. Za potrebe vatrogasnih postrojbi osigurati odgovarajuća spremišta za vatrogasna vozila i tehniku.

3.2. Za učinkovito i uspješno djelovanje vatrogasaca od trenutka uzbunjivanja i početka intervencije do lokaliziranja i gašenja požara, potrebno je, sukladno Procjeni ugroženosti od požara i tehnoloških eksplozija, osigurati dovoljan broj stabilnih, mobilnih i ručnih radio uređaja za potrebe vatrogasnih vježbi.

*Izvršitelji zadatka:* Grad Velika Gorica, Vatrogasna zajednica Grada Velike Gorice

**4. Urbanističke mjere**

4.1. U postupku izrade i donošenja prostorno planske dokumentacije (prvenstveno provedbene), ovisno o razini prostornih planova, obvezno je utvrditi mjere zaštite od požara sukladno važećim propisima.

4.2. U oblikovanju vatrogasnih pristupa potrebno je voditi računa da oni udovoljavaju svojoj svrsi u pogledu uvjeta korištenja, nosivosti, širine, nagiba, radijusa, površine, udaljenosti, dužine i drugo, sukladno važećim propisima (Pravilnik o uvjetima za vatrogasne pristupe „Narodne novine br. 35/94., 55/94. i 142/03.).

*Izvršitelji zadatka:* Grad Velika Gorica

4.3. Sukladno važećim propisima u naseljenim područjima sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba osigurati stalnu prohodnost vatrogasnih pristupa i putova evakuacije.

*Izvršitelji zadatka:* Grad Velika Gorica, pravne osobe koje su vlasnici većih proizvodnih kompleksa

4.4. Građevinama (stambenim, poslovnim, industrijskim) tijekom cijelog razdoblja njihove eksploatacije potrebno je pridavati odgovarajuću pozornost u održavanju, kako bi se očuvala njihova tehnička svojstva i temeljni zahtjevi u pogledu zaštite od požara. Unapređivati i nadograđivati postojeće mjere zaštite od požara, sukladno novim spoznajama i tehnološkim dostignućima.

4.5. Vlasnici odnosno korisnici građevina i drugih nekretnina te prostora, odnosno upravitelji zgrada, dužni su organizirati zaštitu od požara, te skrbiti o stanju zaštite od požara sukladno odredbama Zakona o zaštiti od požara, propisima donesenim na temelju njega, odlukama i planovima tijela državne uprave, JLS i Županije, općim aktima pravnih osoba, procjenama ugroženosti i planovima zaštite od požara.

*Izvršitelji zadatka:* vlasnici i korisnici građevina, upravitelji zgrada

4.6. Za gašenje požara potrebno je osigurati minimalno potrebne količine vode za gašenje požara i tlak u hidrantskoj mreži, sukladno važećim propisima.

4.7. Prilikom izgradnje i rekonstrukcije hidrantskih mreža sukladno propisima za hidrantske mreže za gašenje požara prednost davati instaliranju nadzemnih hidranata, a kod podzemnih hidranata osiguravati stalnu dostupnost i označenost istih.

*Izvršitelji zadatka:* Grad Velika Gorica, VG Vodoopskrba

4.8.Urediti prilaze za vatrogasna vozila i pristupe do površine voda koje svojom izdašnošću udovoljavaju potrebama kod gašenja požara, a u svrhu crpljenja vode za potrebe gašenja požara.

*Izvršitelji zadatka:* Grad Velika Gorica

4.9. Redovno provoditi održavanje (čišćenje) vodotokova i građevina za meliorizacijsku odvodnju sukladno važećem Planu upravljanja vodama Hrvatskih voda.

*Izvršitelji zadatka:* Grad Velika Gorica, VG Vodoopskrba, Hrvatske vode

**5. Organizacijske i administrativne mjere zaštite od požara na otvorenom prostoru i odlagalištima komunalnog otpada**

5.1. Sukladno Zakonu o gospodarenju otpadom (Narodne novine 84/2021.) sav miješani komunalni otpad koji se sakuplja u okviru javne usluge gospodarenja otpadom, do izgradnje regionalnog centra za gospodarenje otpadom, odlaže se na Odlagalište neopasnog otpada Mraclinska Dubrava.

Odlagalište sukladno uvjetima određenim Pravilnikom o odlagalištima otpada (Narodne novine 4/2023.), posjeduje sve potrebne dozvole te ima izgrađenu hidrantsku mrežu i odgovarajuće uređaje za gašenje požara. Za potrebe rada odlagališta, a vezano za provedbu mjera zaštite od požara, operater odlagališta TD VG Čistoća d.o.o. donio je sljedeće planove: Operativni plan intervencija u zaštiti okoliša za lokaciju odlagališta otpada i Plan evakuacije i spašavanja na lokaciji odlagališta otpada Mraclinska Dubrava.

Sva ilegalna odlagališta otpada na području Grada Velike Gorice čiste se i saniraju sukladno Odluci o sprječavanju odbacivanja otpada u okoliš na području Grada Velike Gorice (Službeni glasnik Grada Velike Gorice 5/2022.) kako bi se umanjila mogućnost nastanka požara.

*Izvršitelji zadatka:* Grad Velika Gorica

5.2. U slučaju nastajanja požara na odlagalištu otpada osigurati gašenje požara u najkraćem mogućem roku, putem vatrogasne postrojbe koja će pristupiti gašenju na siguran način. U slučaju širenja požara u dubinu odlagališta osigurati radni stroj pogodan za izvođenje zahvata potrebnih za osiguranje pristupa žarištu požara.

*Izvršitelji zadatka:* VG Čistoća, Javna vatrogasna postrojba Velika Gorica, Vatrogasna zajednica Grada Velike Gorice

5.3. Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara kroz donošenje odluka koje uređuju uvjete i načine spaljivanja poljoprivrednog i drugog gorivog otpada biljnog porijekla na otvorenom prostoru.

*Izvršitelji zadatka:* Grad Velika Gorica

5.4. Periodično tijekom godine kroz promidžbene aktivnosti putem brošura, plakata, lokalnog tiska, radija i televizije stanovništvo Grada Velike Gorice upozoravati na potencijalne opasnosti od nastanka požara, te mjere koje je potrebno poduzimati u cilju sprječavanja njegova nastanka na građevinama i vanjskim prostorima.

*Izvršitelji zadatka:* Grad Velika Gorica, Vatrogasna zajednica Grada Velike Gorice

5.5. U slučaju nastajanja požara na otvorenom prostoru, pravne osobe čije su građevine ili uređaji locirani u neposrednoj blizini požara dužne su dati na raspolaganje svoju opremu i mehanizaciju za potrebe radova na sprječavanju širenja požara ili za njihovo gašenje.

*Izvršitelji zadatka:* Javna vatrogasna postrojba Velika Gorica, Vatrogasna zajednica Grada Velike Gorice*,* pravne osobe čije su građevine ili uređaji u neposrednoj blizini požara

5.6. Obvezan je nadzor i skrb nad državnim, županijskim i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari, odnosno onih tvari koje bi mogle izazvati požar ili omogućiti odnosno olakšati njegovo širenje.

*Izvršitelji zadatka:* Grad Velika Gorica

5.7. Obvezno je čistiti pojas uz željezničku prugu od lakozapaljivih tvari, odnosno tvari koje bi mogle izazvati požar i omogućiti njegovo širenje. Obavezno čistiti i održavati poljske puteve i nerazvrstane ceste koje vode do pojasa uz željezničku prugu.

*Izvršitelji zadatka:* Grad Velika Gorica

**IV.**

Upravni odjel za predškolski odgoj, školstvo i društvene djelatnosti Grada Velike Gorice upoznat će sa sadržajem ovog Provedbenog plana sve pravne subjekte koji su istim predviđeni kao izvršitelji pojedinih zadataka.

**V.**

Provedba Provedbenog plana na proizvodi fiskalne učinke u proračunu Grada Velike Gorice stoga nije potrebno osiguravati dodatna sredstva, a svi drugi izvršitelji mjera iz Provedbenog plana snose cjelokupne troškove angažiranja svojih snaga i resursa u provedbi mjera koje propisuje Provedbeni plan.

**VI.**

Gradsko vijeće Grada Velike Gorice jednom godišnje razmatra izvješće o stanju provedbe Provedbenog plana.

**VII.**

Ovaj Provedbeni plan stupa na snagu prvog dana od dana objave u Službenom glasniku Grada Velike Gorice.

KLASA:

URBROJ:  
Velika Gorica, **PREDSJEDNIK**

**GRADSKOG VIJEĆA**

Darko Bekić, univ. spec. pol.